### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 16. august 2023 har vedtaget Magistratens foranstående indstilling af 7. august 2023.

###

BESLUTNINGSFORSLAG FRA V OG RV

Motivering

I [adresse] har vi valgt at tage den grønne omstilling alvorligt, og derfor har vi iværksat én række initiativer, der skal bidrage til at vi opnår CO2 neutralitet i 2030. Blandt andet i byggeriet som bidrager væsentligt til vores udledninger.

Men vi kan gøre meget mere, også uden store omkostninger for kommunen, bl.a. ved at anspore bygherrerne til mere klimavenligt byggeri. Det kan vi eksempelvis gøre ved at sørge for, at de klimavenlige byggerier prioriteres, når der ansøges om byggetilladelse via Teknik & Miljøs byggesagsafdeling.

Forslag

Derfor foreslår Radikale Venstre og Venstre, at Magistratsafdelingen for Teknik & Miljø undersøger muligheden for at byggerier der lever op til lav-emissionsklassen, svarende til udledning af max. 8 kg CO2 ækvivalenter / m2 / år, prioriteres ved at komme foran i køen og garanteres en gennemsnitligt kortere behandlingstid, når der ansøges om byggetilladelse.

Endvidere ønsker forslagsstillerne et sekundært fokus på overholdelse af tider på alle sager ud fra minimum de nationale mål. Rådmanden bedes desuden fremlægge et budget over den nødvendige økonomi der kan levere og prioritere nationale og lokale målsætningers indfrielse vedvarende.

Kjeld Christiansen (B) Danny Kristoffersen (V) INDSTILLING FRA MAGISTRATSAFDELINGEN FOR TEKNIK OG MILJØ

### Resume

Siden 2015 har Regeringen og KL fastsat nationale servicemål for sagsbehandlingstiden i byggesager. Der er aftalt 40 dage for mindre kompliceret byggeri og 50-60 dage for mere kompliceret byggeri. [adresse] overholder servicemålene.

Radikale Venstre og Venstre har foreslået hurtigere sagsbehandling for ansøgninger om byggetilladelse til klimavenligt byggeri, der opfylder lav-emissionsklassen. Der foreslås 10 dage for mindre kompliceret byggeri og 13-15 dage for mere kompliceret byggeri.

Med indstillingen besvarer Teknik og Miljø forslaget.

Der vurderes at være mulighed for prioritering af visse sager ud fra hensyn til lovlige, kommunalpolitiske interesser, f.eks. at fremme klimavenligt byggeri. Det vil kunne mindske sagsbehandlingstiden for disse byggeansøgninger, men ikke så meget som foreslået.

### Beslutningspunkter

Det indstilles, at:

1) Teknik og Miljø indfører en “fast track” ordning for sagsbehandling af klimavenligt byggeri, så ansøgninger om byggeansøgninger om klimavenligt byggeri, der opfylder lav-emissionsklassen svarende til udledning af maks. 8 kg. CO2-ækv. /m2/år, prioriteres i det omfang Teknik og Miljø fortsat overholder de nationale servicemål.

2) ”Fast track” ordningen afprøves i to år, hvorefter den evalueres.

### Borgmesterens Afdelings påtegning

Fremsendes til Magistraten. Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget. Borgmesterens Afdeling har herudover ingen bemærkninger til indstillingen.

### Sagsforløb

Udvalg: [adresse]

Dato: 08-03-2023

Yannick Møller:

Sagens behandling blev udsat i byrådets møde den 8. marts 2023.

Udvalg: [adresse]

Dato: 22-03-2023

Yannick Møller:

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 22. marts 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 07-08-2023

Yannick Møller:

Fremsendes til [adresse] med bemærkning, at Magistraten i mødet den 7. august 2023 anbefaler, at byrådet tiltræder Magistratsafdelingen for Teknik og Miljøs indstilling af 23. juni 2023.

Rådmand Georg Nilsson var forhindret i at deltage i sagens behandling.